EELNÕU
10.08.2026

Rahvatervishoiu seaduse muutmise ja sellega seonduvalt teiste seaduste muutmise seadus (tervishoiu ja sotsiaalvaldkonna
 koostöö)

§ 1. Rahvatervishoiu seaduse muutmine

Rahvatervishoiu seaduses tehakse järgmised muudatused:

1) paragrahvi 1 lõige 1 muudetakse ja sõnastatakse järgmiselt:

„(1) Käesoleva seadusega reguleeritakse:
1) riigi ja kohaliku omavalitsuse üksuse ülesandeid rahvatervishoiu korraldamisel;
2) ülesandeid, piiranguid ja nõudeid inimeste tervise kaitse tagamiseks;
3) rahvatervishoiu, tervishoiu ja sotsiaalvaldkonna koostööorganisatsiooni (edaspidi TERVIK) ülesandeid;
4) rahvastiku tervise riiklike andmekogude pidamist;
5) rahvatervishoiu meetmete rahastamist;
6) riikliku ja haldusjärelevalve tegemist seaduses sätestatud nõuete täitmise üle ning nõuete rikkumisega kaasnevat vastutust.“;

2) paragrahvi 1 lõiget 1 täiendatakse punktiga 21 järgmises sõnastuses:

„21) heaolupiirkondi ja heaolupiirkonna koostöökogu (edaspidi ka koostöökogu) ülesandeid;“;

3) paragrahvi 1 lõiget 1 täiendatakse punktiga 31 järgmises sõnastuses:  

„31) valdkondadeülese koordinatsiooniteenuse osutamist;“;

4) seadust täiendatakse §-ga 31 järgmises sõnastuses:

„§ 31. Heaolupiirkond, TERVIK, tervisedendaja ja terviseteejuht 

(1) Heaolupiirkond on ühe maakonna haldusterritoorium Eesti territooriumi haldusjaotuse seaduse § 2 lõike 1 tähenduses, millest valdkonna eest vastutav minister võib määrusega kehtestada ka teistsuguseid heaolupiirkondi  seoses rahvastiku muutuste, teenuste tegelike kasutuspiirkondade ning koostöövõrgustike ja teenusekorralduse arenguga.

(2) TERVIK on heaolupiirkonnas tegutsevaid perearstiabi osutajaid, tervishoiuteenuste korraldamise seaduse § 55 lõike 1 alusel kehtestatud haiglavõrgu arengukavas nimetatud haiglaid ja kohaliku omavalitsuse üksusi ühendav koostööorganisatsioon, kuhu võivad kuuluda ka teised tervishoiu- ja sotsiaalteenuste osutajad ning tervisedendajad.

(3) Tervisedendaja on spetsialist, kes vastab vähemalt ühele järgmistest nõuetest:
1) tal on tervisedenduse või rahvatervishoiu valdkonna kõrgharidus;
2) tal on kehtiv tervisedendaja kutse;
3) tal on kõrgharidus ning ta on omandanud tervisedendaja kutsestandardis kirjeldatud tervisedenduse põhiteadmised ja -oskused.

(4) Terviseteejuht on tervishoiu- või sotsiaalvaldkonnas kõrghariduse omandanud ja täienduskoolituse läbinud spetsialist, kes töötab tervishoiuteenuse osutaja juures ning osutab valdkondadeülest koordinatsiooniteenust.“;

5) paragrahvi 31 täiendatakse lõikega 5 järgmises sõnastuses:

„(5) Heaolupiirkonna koostöökogu on rahvatervishoiu, tervishoiu ja sotsiaalvaldkonna strateegiline koostöökogu, mis tegutseb igas heaolupiirkonnas.“;

6) paragrahvi 4 lõiget 1 täiendatakse pärast sõna „tegurite“ sõnadega „või tervisemõjurite“;

7) paragrahv 8 muudetakse ja sõnastatakse järgmiselt:

„§ 8. Tervise- ja heaoluprofiil

(1) Tervise- ja heaoluprofiil on TERVIKu koostatud heaolupiirkonna rahvatervishoiu ning tervishoiu- ja sotsiaalteenuste osutamise strateegilise planeerimise alusdokument, mille koostamisel kasutatakse lisaks statistilistele ja muudele näitajatele piirkondlike tervishoiu- ja sotsiaalvaldkonna spetsialistide ning tervisedendaja ekspertteadmisi ja kogemusi. Tervise- ja heaoluprofiilis esitatakse vähemalt järgmine teave:
1) heaolupiirkonna rahvastiku tervise üldandmed;
2) kokkuvõte heaolupiirkonna peamistest tervise- ja heaolunäitajatest ning elukaareülestest tervisemõjuritest;
3) kokkuvõte heaolupiirkonna tervishoiu- ja sotsiaalteenuste kasutamisest;
4) heaolupiirkonna rahvatervishoiu strateegilised tegevusvaldkonnad, tegevussuunad ja mõõdetavad tulemuseesmärgid;
5) heaolupiirkonna tervishoiu- ja sotsiaalvaldkonna strateegilised koostöövaldkonnad, tegevussuunad ja mõõdetavad tulemuseesmärgid TERVIKule; 
6) tegevuskava eesmärkide saavutamiseks.

(2) Tervise- ja heaoluprofiili koostamisel ei töödelda isikuandmeid. Koostamisel lähtub TERVIK Tervise Arengu Instituudi veebilehel avaldatud juhendist, mille koostab Tervise Arengu Instituut koostöös Tervisekassa, Sotsiaalkindlustusameti ja Sotsiaalministeeriumiga.

(3) Tervise Arengu Instituut koordineerib riigipoolset koostööd tervise- ja heaoluprofiilide koostamisel ning selle aluseks olevate näitajate ja metoodika ühtlustamist ning avaldab heaolupiirkondade tervise ja heaolu lühiülevaated oma veebilehel.  Iga käesoleva paragrahvi lõikes 2 nimetatud asutus nõustab TERVIKut tervise- ja heaoluprofiili koostamisel oma pädevuse piires.

(4) TERVIK uuendab tervise- ja heaoluprofiili üks kord aastas.“;

8) seadust täiendatakse §-ga 81 järgmises sõnastuses:

„§ 81. Heaolupiirkonna koostöökogu

(1) Koostöökogu moodustatakse kohaliku omavalitsuse korralduse seaduse § 61 lõikes 2 nimetatud koostööorgani või selle puudumise korral maakonnakeskuseks oleva kohaliku omavalitsuse üksuse juurde. 

(2) Koostöökogu koosseisu kuuluvad vähemalt:
1) Sotsiaalministeeriumi või tema volitatud valitsemisala asutuse esindaja;
2) Tervisekassa esindaja;
3) iga heaolupiirkonda kuuluva kohaliku omavalitsuse üksuse esindaja.

(3) Koostöökogu aruteludesse kaasatakse:
1) TERVIKu esindajatena vähemalt TERVIKu võrgustikujuht ja olemasolu korral koordineerimispiirkondade võrgustikujuhid, maakonna tervisedendaja, TERVIKusse kuuluvate perearstiabi osutajate esindajad ja haigla esindaja;
2) koostöökogu otsusel teiste asutuste ja huvirühmade esindajad ning sõltumatud eksperdid.

(4) Koostöökogu ülesanded on:
1) tervise- ja heaoluprofiilis nimetatud heaolupiirkonna rahvatervishoiu strateegiliste tegevusvaldkondade, tegevussuundade ja tulemuseesmärkide ning tervishoiu ja sotsiaalvaldkonna strateegiliste koostöövaldkondade, tegevussuundade ja tulemuseesmärkide heakskiitmine;
2) käesoleva lõike punktis 1 nimetatud eesmärkide saavutamiseks vajaliku tegevuskava heakskiitmine;
3) käesoleva lõike punktis 1 nimetatud eesmärkide täitmise seire vähemalt üks kord aastas.

(5) Koostöökogu võib enne käesoleva paragrahvi lõike 4 punktides 1 ja 2 sätestatud heakskiidu andmist teha ettepanekuid tervise- ja heaoluprofiilis nimetatud strateegiliste tegevussuundade ja tulemuseesmärkide ning tegevuskava muutmiseks. Koostöökogu ei saa panna TERVIKule ega selle liikmetele rahalisi kohustusi.

(6) Käesoleva seaduse § 31 lõikes 4 sätestatud lepingu täitmise hindamisel on Tervisekassa kohustatud aluseks võtma koostöökogu iga-aastase seire tulemused.

(7) Käesoleva paragrahvi lõikes 2 nimetatud koostöökogu osapooled teevad otsuseid konsensuslikult. 

(8) Kui konsensust ei saavutata, võetakse otsus vastu hääletamise teel. Koostöökogu töökorra põhimõtted kehtestab valdkonna eest vastutava minister määrusega.

(9) TERVIK lähtub oma töös tervise- ja heaoluprofiilist, mille on heaks kiitnud koostöökogu käesoleva paragrahvi lõike 4 alusel. 

(10) Koostöökogu liikmetele ei maksta tasu.“;

9) paragrahvi 13 lõike 1 punkt 2 muudetakse ja sõnastatakse järgmiselt:

„2) TERVIKu kaudu tervise- ja heaoluprofiili koostamises ja elluviimises osalemine ning vastavalt käesoleva seaduse § 81 lõikele 4 koostöökogu heaks kiidetud tervise- ja heaoluprofiilis sisalduva teabega arvestamine maakonna või piirkonna arengustrateegia koostamisel;“;

10) seadust täiendatakse 21. peatükiga järgmises sõnastuses:

„21. peatükk
Rahvatervishoiu, tervishoiu ja sotsiaalvaldkonna koostöö

§ 131. Rahvatervishoiu, tervishoiu ja sotsiaalvaldkonna koostööorganisatsioon

(1) Igas heaolupiirkonnas on üks TERVIK.

(2) Üle 100 000 elanikuga heaolupiirkonnas võib TERVIKu sees moodustada võrgustikujuhiga koordineerimispiirkondi.

(3) TERVIKute koostöö põhimõtted, koordineerimispiirkonnad ja nende aruandluse korra kehtestab valdkonna eest vastutav minister määrusega.

(4) TERVIKu ülesanded, mida täidetakse juriidilise isiku kaudu, kelle struktuuriüksuses TERVIK moodustatakse, on:
1) tervishoiu- ja sotsiaalteenuse osutajate ning tervisedendajate koostöö toetamine; 
2) rahvatervishoiu tegevuste ning tervishoiu-, rehabilitatsiooni- ja sotsiaalteenuste osutamise koostöökorralduse ja infovahetuse kokkuleppimine ning koordineeritud elluviimise toetamine;
3) rahvatervishoiu, tervishoiu ja sotsiaalvaldkonna ühisele arengule suunatud projektide algatamine ja elluviimine.

(5) Käesoleva paragrahvi lõike 4 punkti 2 alusel kokku lepitud koostöökorraldus on siduv kõigile lõikes 6 nimetatud osalistele, sõltumata koostööleppe sõlmimisest.

(6) TERVIKu kohustuslikud osalised on:
1) heaolupiirkonnas asuvad tervishoiuteenuste korraldamise seaduse § 55 lõike 1 alusel kehtestatud haiglavõrgu arengukavas nimetatud haiglad, välja arvatud selles nimetatud taastusravihaigla;
2) kõik heaolupiirkonnas asuvad kohaliku omavalitsuse üksused;
3) perearstiabi osutajad, kes on sõlminud antud piirkonna nimistu osas Tervisekassaga perearstiabi rahastamise lepingu.

(7) TERVIK moodustatakse halduslepinguga ühel järgmistest viisidest:
1) kohustuslikud osalised moodustavad TERVIKu, määrates endi hulgast ühe, kes loob oma juriidilise isiku koosseisus TERVIKu ülesannete täitmiseks struktuuriüksuse, tagab raamatupidamisliku eraldatuse ja sõlmib teiste osalistega koostöölepingud;
2) käesoleva paragrahvi lõikes 6 nimetatud osalised võivad kokku leppida, et TERVIKu moodustab kohaliku omavalitsuse korralduse seaduse § 61 lõikes 2 nimetatud koostööorgan, mis loob oma koosseisus TERVIKu ülesannete täitmiseks struktuuriüksuse, tagab raamatupidamisliku eraldatuse ja sõlmib teiste osalistega koostöölepingud. 

(8) Üksikpraksises töötavad nimistuga perearstid loetakse TERVIKusse kuuluvaks seaduse alusel, sõltumata sellest, kas nad sõlmivad TERVIKuga koostöölepingu. 

(9) TERVIKusse võivad kuuluda ka teised heaolupiirkonna elanikele tervishoiu- ja sotsiaalteenuseid osutavad juriidilised isikud ning tervisedendajad.

(10) TERVIKu koostööleping peab käsitlema vähemalt:
1) volitatud esindaja määramise korda ning tema õigusi ja kohustusi;
2) TERVIKu liikmete õigusi ja kohustusi;
3) TERVIKu liikmeks astumise, liikmelisuse muutmise ja TERVIKust väljaastumise korda;
4) info- ja andmevahetuse korraldust ja põhimõtteid;
5) TERVIKule rahaliste kohustuste võtmist ning eelarve, aruandluse ja järelkontrolli korraldust;
6) liikmete vastutuse ulatust, küsimuste tervishoiu- või sotsiaalvaldkonda liigitamise põhimõtteid ja vaidluste lahendamise korda;
7) lepingu jõustumise, muutmise ja lõpetamise tingimusi.

(11) Kohustuslik osaline, mille koosseisu kuuluva struktuuriüksuse kaudu TERVIKu ülesandeid täidetakse, võib lisaks TERVIKu ülesannetele nimetatud struktuuriüksuse kaudu osutada valdkondadeülest koordinatsiooniteenust kooskõlas käesoleva seaduse § 133 lõikes 2 sätestatuga.

(12) TERVIK ei tohi liikmetelt nõuda liikmemaksu.

(13) TERVIKu tegevusest saadav tulu ei kuulu jaotamisele ning seda kasutatakse täies ulatuses TERVIKu ülesannete täitmiseks ja arendamiseks.“;

11) paragrahvi 131 lõige 4 muudetakse ja sõnastatakse järgmiselt:

„(4) TERVIKu ülesanne on viia ellu tervise- ja heaoluprofiilis seatud ning koostöökogu poolt käesoleva seaduse § 81 lõike 4 punktide 1 ja 2 alusel heaks kiidetud strateegilised tegevussuunad, tulemuseesmärgid ja tegevuskava ning nende elluviimiseks vajalikud tegevused:
1) tervise- ja heaoluprofiilil põhinev rahvastikupõhine terviseriski juhtimine, sealhulgas tervisedenduse ja ennetustöö kavandamine;
2) kogu heaolupiirkonda hõlmava valdkondadeülese koordinatsiooniteenuse korraldamine;
3) tervishoiu- ja sotsiaalteenuse osutajate ning tervisedendajate koostöö toetamine;
4) rahvatervishoiu tegevuste ning tervishoiu-, rehabilitatsiooni- ja sotsiaalteenuste osutamise koostöökorralduse ja infovahetuse kokkuleppimine ning koordineeritud elluviimise toetamine;
5) tervishoiu- ja sotsiaalteenuste osutamise valmisoleku koordineerimine;
6) rahvatervishoiu, tervishoiu ja sotsiaalvaldkonna ühisele arengule suunatud projektide algatamine ja elluviimine;
7) kokkulepitud eesmärkidega seotud tulemuste seire ja aruandlus koostöökogule.“;

12) seadust täiendatakse §-dega 132–135 järgmises sõnastuses:

„§ 132. Koordineerimist vajava olukorra märkamine

(1) Tervishoiutöötajal, kohaliku omavalitsuse sotsiaaltöötajal või lastekaitsetöötajal (edaspidi koos teavitaja) on kohustus täita heaolu infosüsteemis märkamisleht, kui inimesel esinevad üheaegselt terviseprobleemid ja sotsiaalsed raskused ning on põhjendatud kahtlus, et ta ei suuda iseseisvalt või oma seadusliku esindaja abil toime tulla ja võib vajada valdkondadeülest koordinatsiooniteenust.

(2) Teavitaja suunab märkamislehe terviseteejuhile, kes osutab teenust:
1) tervisekeskuses või muu perearstiabi osutaja juures, kus osutab teenust perearst, kelle nimistusse inimene kuulub, või inimese rahvastikuregistrijärgsele elukohale kõige lähemal asuvas tervisekeskuses või muu perearstiabi osutaja juures;
2) tervishoiuteenuste korraldamise seaduse § 55 lõike 1 alusel kehtestatud haiglavõrgu arengukavas nimetatud haiglas, kus inimene saab märkamislehe koostamise ajal statsionaarset ravi.

(3) Märkamislehel töödeldakse järgmisi andmeid:
1) inimese üldandmed; 
2) inimese perearst ning tema teeninduspiirkonna ja tegevuskohta andmed; 
3) riskitunnus;
4) inimese terviseprobleemi või selle riski lühikirjeldus;
5) inimese sotsiaalse probleemi või selle riski lühikirjeldus;
6) teavitaja hinnang inimese olukorrale.

(4) Märkamislehe täpne andmekoosseis sätestatakse käesoleva seaduse § 291 lõike 9 alusel kehtestatavas määruses.

§ 133. Valdkondadeülene koordinatsiooniteenus

(1) Valdkondadeülene koordinatsiooniteenus on tegevuste kogum, mille kaudu terviseteejuht korraldab tervishoiu ja sotsiaalvaldkonna koostöös kompleksse abivajadusega inimesele teenuste lõimitud osutamise, ühise tegevuste planeerimise heaoluplaani abil ning inimese ja tema lähedaste toetamise abisüsteemis liikumisel ja enesejuhtimisel. 

(2) Valdkondadeülest koordinatsiooniteenust osutatakse, kui terviseteejuht on hinnanud nimetatud teenuse inimesele sobilikuks ning esinevad järgmised asjaolud:
1) inimene vajab oma terviseseisundi ja sotsiaalse olukorra tõttu tervishoiu ja sotsiaalvaldkonna koordineeritud sekkumist ning abi koordineerimine ei ole võimalik tagada üksnes sotsiaalhoolekande seaduses sätestatud juhtumikorralduse kaudu;
2) inimesel on käesoleva seaduse § 135 alusel tuvastatud tervishoiuteenuste kasutamise kõrgenenud risk ja sotsiaalse toimetuleku probleem või selle tekkimise risk.

(3) Valdkondadeülest koordinatsiooniteenust osutab tervishoiuteenuse osutaja poolt tööle võetud terviseteejuht, kelle täpsemad pädevusnõuded kehtestab valdkonna eest vastutav minister määrusega. 

(4) Kui teavitaja on edastanud märkamislehe, on terviseteejuht kohustatud märkamislehe andmete alusel omal algatusel kutsuma inimese koordinatsiooniteenuse vajaduse hindamisele ja esmasele nõustamisele.

(5) Kui inimene valdkondadeülest koordinatsiooniteenust ei soovi, lõpetatakse teenuse osutamine.

(6) Terviseteejuht informeerib teavitajat valdkondadeülese koordinatsiooniteenuse vajaduse hindamise tulemusest heaolu infosüsteemi vahendusel. 

(7) Terviseteejuht täidab valdkondadeülese koordinatsiooniteenuse osutamisel järgmisi ülesandeid:
1) hindab inimese koordinatsiooniteenuse vajadust ja teeb esmase nõustamise;
2) moodustab tugimeeskonna, kuhu kuuluvad vähemalt inimese raviarst, perearst, pereõde ja rahvastikuregistrisse kantud elukohajärgse kohaliku omavalitsuse sotsiaaltöötaja või sõltuvalt inimese tegelikust asukohast muu kohaliku omavalitsuse sotsiaaltöötaja või alaealise puhul lastekaitsetöötaja ning vajadusel inimese seaduslik esindaja;
3) koostab koostöös inimesega vajaduse korral heaolu infosüsteemis heaoluplaani ja selle elluviimiseks vajaliku tegevuskava, arvestades käesoleva lõike punktis 2 nimetatud tervishoiutöötajate ja sotsiaalvaldkonna spetsialistide soovitusi;
4) selgitab inimesele heaoluplaani sisu;
5) motiveerib inimest tervise- ja heaolueesmärkide saavutamisel;
6) toetab inimese liikumist teenuseosutajate vahel ja heaoluplaani elluviimist;
7) hindab heaoluplaani täitmist;
8) dokumenteerib oma teenuse osutamise tegevuskavas.

(8) Tervisteejuht võib valdkondadeülese koordinatsiooniteenuse vajaduse hindamisse vajaduse korral kaasata käesoleva paragrahvi lõike 7 punktis 2 nimetatud tugimeeskonna.

(9) Terviseteejuhi täpsemad ülesanded ning nõuded valdkondadeülesele koordinatsiooniteenusele, selle eesmärgile ja sisule, sealhulgas sihtrühmale, teenuseosutajale ja teenuse eesmärgi saavutamiseks vajalikele tegevustele, kehtestab valdkonna eest vastutav minister määrusega.

(10) Käesoleva paragrahvi lõike 7 punkti 2 alusel moodustatavasse tugimeeskonda kuulub inimese nõusolekul lisaks:
1) tervishoiutöötaja või sotsiaal- või rehabilitatsiooniteenust osutav spetsialist, kui terviseteejuht või mõni tugimeeskonna liige seda vajalikuks peab;
2) perekonnaliige ja inimese lähedane

§ 134. Esmane nõustamine, heaoluplaan ja tegevuskava

(1)  Esmase nõustamise eesmärk on selgitada välja inimese abi kasutamise takistused, hinnata valdkondadeülese koordinatsiooniteenuse vajadust ning teenuse sobivuse korral teha ettevalmistused heaoluplaani koostamiseks. Koordinatsiooniteenuse sobimatuse korral selgitatakse inimesele koordinatsiooniteenuse osutamata jätmise põhjust ja muid abi saamise võimalusi, vajaduse korral toetades teda abini jõudmisel. 

(2) Terviseteejuht koostab inimesega koostöös heaoluplaani, mis sisaldab järgmisi andmeid:
1) inimese üldandmed;
2) inimese muud korralduslikud andmed – keele-eelistus, suhtlusviis, riskirühmatunnus ja selle teekond;
3) eestkostja, esindaja või kontaktisiku üldandmed;
4) terviseteejuhi andmed – nimi, kontaktandmed ning tema tööandja ja tööandja tegevusluba, kontaktandmed ja tegevuskoht;
5) tugimeeskonna liikme üldandmed ning tema tööandja ja tööandja tegevusluba, kontaktandmed ja tegevuskoht;
6) inimest puudutavad meditsiinilised ja muud terviseandmed – raviprotsessi ja terviseseisundit kirjeldavad andmed, terviseriskide, tervisekäitumise ja elustiili andmed ning muud tervisega seotud andmed;
7) isikule osutatavate teenustega seotud andmed – soovitused;
8) isiku kohta käivad sotsiaalsed andmed – erivajaduse, puude, terviseseisundiga seotud tegutsemise ja osalemise piirangute, rehabilitatsiooniteenuse osutamise, läbi viidud hindamise, juhtumiplaani ja osutatud teenuse andmed;
9) retsepti väljakirjutamise ja ravimi väljastamise andmed;
10) meditsiiniseadme kaardi väljakirjutamise ja meditsiiniseadme väljastamise andmed; 
11) rehabilitatsiooni andmed;
12) abivahendite andmed
13) inimese enda seatud tervise- ja heaolueesmärgid, planeeritud tegevuste andmed;
14) tervisteejuhi selgitused, soovitused ja juhised. 

(3) Heaoluplaani kinnitavad terviseteejuht ja inimene. Kui inimene kinnitust ei anna, lõpetatakse valdkondadeülese koordinatsiooniteenuse osutamine.

(4) Heaoluplaani elluviimiseks koostatakse tegevuskava, mis sisaldab:
1) heaoluplaanis kirjeldatud eesmärkide saavutamiseks vajalikke tegevusi;
2) valdkondadeülese koordinatsiooniteenuse osutamise käigus tehtavate toimingute ja hindamiste tulemusi;
3) tugimeeskonna liikmetele meeskonnatööks vajalikke teavitusi.

(5) Terviseteejuht ja tugimeeskonna liikmed täiendavad heaoluplaani tegevuskava teabega inimesele valdkondadeülese koordinatsiooniteenuse raames planeeritavate ja osutatavate tervishoiu-, sotsiaal- ja rehabilitatsiooniteenuste ning abivajaduse kohta.

(6) Heaoluplaani ja tegevuskava täpsem andmekoosseis sätestatakse käesoleva seaduse § 291 lõike 9 alusel kehtestatavas määruses.

§ 135. Rahvastikupõhine terviseriski juhtimine

(1) Rahvastikupõhise terviseriski juhtimise eesmärk on parandada elanikkonna tervist, ennetada tervise halvenemist ja tagada, et inimesed saavad oma vajadustele vastavat abi õigel ajal. Rahvastikupõhise terviseriski juhtimisel võetakse arvesse rahvatervishoiu, tervise- ja sotsiaalse toimetuleku andmeid ning nende valdkondade teenuste kasutamise andmeid.

(2) Tervisekassa töötleb rahvastikupõhise terviseriski juhtimise osana ja tervishoiuteenuste kasutamise kõrgenenud riski väljaselgitamiseks Tervisekassa andmekogus järgmisi  andmeid:  
1) isikut puudutavad meditsiinilised ja muud terviseandmed – raviprotsessi ja terviseseisundit  
kirjeldavad andmed, geneetilised andmed, terviseriskide, tervisekäitumise ja elustiili andmed  
ning muud tervisega seotud andmed;  
2) mitterahaliste ravikindlustushüvitiste eest tasumise aluseks olevad andmed;  
3) rahaliste ravikindlustushüvitiste väljamaksmise aluseks olevad andmed ja dokumendid; 
4) retsepti väljakirjutamise ja ravimi väljastamise andmed;  
5) meditsiiniseadme kaardi väljakirjutamise ja meditsiiniseadme väljastamise andmed.

(3) Inimesel on tervise infosüsteemi vahendusel õigus käesoleva paragrahvi lõikes 2 sätestatud andmetöötlus keelata.

(4) Käesoleva paragrahvi lõikes 2 nimetatud andmetöötluse tulemusena genereeritakse inimese kohta riskitunnus, mis edastatakse tervise infosüsteemi ennetavate tervishoiuteenuste ja valdkondadeülese koordinatsiooniteenuse vajaduse hindamiseks. Riskitunnus ei ole iseseisev alus valdkondadeülese koordinatsiooniteenuse osutamise alustamiseks, muutmiseks ega lõpetamiseks ega too inimesele kaasa muud õiguslikku tagajärge.

(5) Rahvastikupõhise terviseriski juhtimiseks tervishoiuteenuste kasutamise kõrgenenud riski tuvastamise metoodika ja algoritmi kehtestab valdkonna eest vastutav minister määrusega Tervisekassa nõukogu ettepanekul.

(6) Andmesubjektil on õigus näha tervise infosüsteemi vahendusel selgitusi riskitunnuse ja selle määramise aluste kohta.“;

13) paragrahvi 22 pealkirjast jäetakse välja sõnad „tervishoiu- ja“;

14) paragrahvi 22 lõikest 1 jäetakse välja tekstiosa „haiglas,“;

15) paragrahvi 22 lõikest 3 jäetakse välja sõnad „haiglas ja“;

16) paragrahvi 23 lõike 1 sissejuhatavas lauseosas asendatakse arv „29“ arvuga „291“;

17) seadust täiendatakse §-ga 291 järgmises sõnastuses:

„§ 291. Heaolu infosüsteem
(1) Heaolu infosüsteemi peetakse valdkondadeülese koordinatsiooniteenuse vajaduse märkamiseks, hindamiseks, osutamiseks ja korraldamiseks.

(2) Heaolu infosüsteemis töödeldakse järgmisi andmeid:
1) isiku üldandmed;
2) isiku muud andmed – töötamise, hariduse, ravikindlustatuse ja perearsti andmed, allkirja kujutis, heaoluplaani kinnituse ja andetöötluseks antud nõusoleku andmed ning surmaaeg;
3) eestkostja või esindaja üldandmed;
4) terviseteejuhi üldandmed;
5) tugimeeskonna üldandmed;
6) isikut puudutavad meditsiinilised ja muud terviseandmed – riskitunnus, terviseseisundit ja funktsionaalseid piiranguid kirjeldavad andmed, antropomeetrilised andmed, terviseriskide, tervisekäitumise ja elustiili andmed;
7) dokumendi või andmestiku koostaja andmed – nimi, kood, tegevusluba, kutse või eriala ja kontaktandmed;
8) kohaliku omavalitsuse tehtud abivajaduse hindamise kokkuvõtte andmed;
9) märkamislehe, tegevuskava ja heaoluplaani andmed;
10) saatekirjade ja nende alusel broneeritud vastuvõttude andmed; 
11) kohaliku omavalitsuse poolt inimesele määratud teenuste andmed;
12) puude andmed;
13) isikule osutatud tervishoiuteenuste kokkuvõtte andmed; 
14) isikule antud tervisekäitumise soovituste ja ravijuhiste andmed;  
15) ravimiskeemi andmed; 
16) meditsiiniseadme kaardi väljakirjutamise ja meditsiiniseadme väljastamise andmed;
17) andmetöötluse logid ja süsteemi teated.

(3) Järgmistel isikutel on kohustus sisestada heaolu infosüsteemi järgmised andmed:
1) terviseteejuht – heaoluplaani ja tegevuskava alusandmed;
2) teavitaja – märkamislehe andmed;
3) tugimeeskonna liige – heaoluplaani, mis ei ole kinnitatud, ja tegevuskava täiendavad andmed.

(4) Terviseteejuhil on õigus töödelda käesoleva paragrahvi lõikes 2 nimetatud andmeid käesolevas seaduses sätestatud ülesannete täitmiseks. 

(5) Järgmistel isikutel on juurdepääs heaolu infosüsteemis olevatele järgmistele andmetele:
1) teavitajal märkamislehe ja esmase nõustamise tulemusel tehtud otsuse andmetele valdkondadeülese koordinatsiooniteenuse vajaduse ja sobivuse kohta ning nimetatud teenuse alustamise või alustamata jätmise otsuse andmetele märkamislehe korduva koostamise vältimiseks;
2) tugimeeskonna liikmel, välja arvatud käesoleva seaduse paragrahvi 133 lõikes 10 nimetatud isikul, heaoluplaani ja tegevuskava andmetele koodinatsiooniteenuse osutamiseks.

(6) Isiku nõusolekul on juurdepääs heaolu infosüsteemis olevatele heaoluplaani ja tegevuskava andmetele käesoleva seaduse § 133 lõikes 10 nimetatud isikutel koodinatsiooniteenuse osutamisel osalemiseks.

(7) Heaolu infosüsteemis säilitatakse andmeid nende infosüsteemi vastuvõtmisest alates järgmiselt:
1) heaoluplaanid – kinnitatuna kümme aastat, kuid kui heaoluplaani ei kinnitata siis üks aasta;
2) märkamislehed ja tegevuskavad andmed – kolm aastat, kuid mitte kauem kui selle aluseks olevat heaoluplaani;
3) logid ja alusandmed – vastavalt heaolu infosüsteemi põhimäärusele.

(8) Heaolu infosüsteemi vastutav töötleja on Sotsiaalministeerium.

(9) Heaolu infosüsteemi põhimääruse kehtestab valdkonna eest vastutav minister määrusega, milles sätestatakse:
1) vastutava ja volitatud töötleja ülesanded;
2) andmeandjad ja nendelt saadavad andmed, kogutavate andmete täpsem andmekoosseis ja nende infosüsteemi kandmise kord;
3) andmetele juurdepääsu ja andmete väljastamise kord;
4) andmete säilitamise täpsem kord.“;

18) paragrahvi 30 täiendatakse pärast tekstiosa „§-des 24–28“ tekstosaga „ja §-s 291“;

19) paragrahvi 31 täiendatakse lõigetega 4 ja 5 järgmises sõnastuses:

„(4) TERVIKu juhtimist ja toimimist rahastatakse riigieelarvest, sealhulgast ravikindlustuse eelarvest, Tervisekassa kaudu. Tervisekassa sõlmib juriidilise isikuga, mille koosseisus TERVIKu ülesannete täitmiseks struktuuriüksus on moodustatud, halduslepingu, mille alusel tasub rahalised vahendid tema sihtkontole, kui TERVIK vastab käesoleva seaduse § 131 lõigetes 5 ja 7 sätestatud nõuetele.  

(5) Käesoleva paragrahvi lõikes 4 nimetatud halduslepingus sätestatakse vähemalt:
1) TERVIKu rahastamise maht ja tasu maksmise kord;
2) heaolupiirkonnas valdkondadeülese koordinatsiooniteenuse korraldamise üksikasjad; 
3) TERVIKu eesmärgid ja tulemusnäitajad;
4) rahastamise kasutamise üle järelevalve tegemise ja aruandluse kord;
5) poolte vastutus lepinguliste kohustuste rikkumise korral.“;

20) paragrahvi 31 täiendatakse lõigetega 6–9 järgmises sõnastuses:

„(6) Valdkondadeüle koordinatsiooniteenuse osutamiseks võib Tervisekassa sõlmida tervishoiuteenuse osutajaga halduslepingu, millisel juhul rahastatakse valdkonnaülest koordinatsiooniteenust ravikindlustuse seaduse § 30 lõike 1 alusel kehtestatud määruses sätestatud tingimustel.

(7) Sõltumata valdkondadeülese koordinatsiooniteenuse rahastamise viisist ei või abivajajalt teenuse osutamise eest tasu võtta.

(8) Käesoleva seaduse § 8 lõike 1 punktis 5 nimetatud eesmärkide täitmise eest võib TERVIKule ette näha tulemustasu. Tulemustasu makstakse TERVIKule välja eraldi sihtkontole ja seda võib kasutada käesoleva seaduse § 81 lõike 4 punkti 1 alusel heaks kiidetud rahvatervishoiu tulemuseesmärkide saavutamiseks.

(9) TERVIKu rahastamise korra ja tulemustasu arvutamise metoodika kehtestab valdkonna eest vastutav minister määrusega Tervisekassa nõukogu ettepanekul.“;

21) seaduse 8. peatüki 1. jao pealkiri muudetakse ja sõnastatakse järgmiselt:

„1. jagu
Ülemineku- ja rakendussätted“;

22) seadust täiendatakse §-ga 382 järgmises sõnastuses:

„§ 382. TERVIKu loomine

(1) Käesoleva seaduse §-s 131 sätestatud nõuetele vastavad TERVIKud peavad olema igas heaolupiirkonnas moodustatud hiljemalt 2027. aasta 1. novembriks.

(2) Käesoleva paragrahvi lõike 1 mõistes loetakse TERVIK moodustatuks, kui selle moodustamise halduslepingu on sõlminud vähemalt:
1) üks heaolupiirkonnas asuv tervishoiuteenuste korraldamise seaduse § 55 lõike 1 alusel kehtestatud haiglavõrgu arengukavas nimetatud haigla;
2) kaks kolmandikku heaolupiirkonnas asuvatest kohaliku omavalitsuse üksustest;
3) üks neljandik heaolupiirkonnas nimistuid teenindavatest perearstiabi osutajatest.

(3) Kui heaolupiirkonnas ei ole TERVIKud käesoleva paragrahvi lõigete 1 ja 2 kohaselt määratud tähtajaks moodustatud, on TERVIKu moodustamiseks halduslepingu sõlmimise kohustus tervishoiuteenuste korraldamise seaduse § 55 lõike 1 alusel kehtestatud haiglavõrgu arengukavas nimetatud heaolupiirkonna haiglal kolme kuu jooksul käesoleva paragrahvi lõikes 1 nimetatud kuupäevast arvates. Kui heaolupiirkonnas on mitu haiglavõrgu haiglat, on nimetatud kohustus madalama etapi haiglal, välja arvatud haiglavõrgu arengukavas nimetatud taastusravihaiglal.

(4) Tervisekassa sõlmib käesoleva paragrahvi lõike 2 või 3 kohaselt moodustatud TERVIKuga koostööleppe, mille kohaselt võtab Tervisekassa alates 2028. aasta 1. maist üle TERVIKu rahastamise kohustuse. Tervisekassa võtab TERVIKu rahastamise kohustuse üle juhul, kui TERVIKusse kuuluvad kõik § 131 lõikes 6 nimetatud osalised.“;

23) seadust täiendatakse §-ga 383 järgmises sõnastuses:

„§ 383. Valdkondadeülese koordinatsiooniteenuse järelhindamine

Sotsiaalministeerium analüüsib hiljemalt 2031. aastal käesolevas seaduses sätestatud valdkondadeülese koordinatsiooniteenuse regulatsiooni rakendamise mõju ja tulemuslikkust.“.

§ 2. Halduskoostöö seaduse muutmine

Halduskoostöö seaduses tehakse järgmised muudatuses:

1) paragrahvi 13 lõiget 11 täiendatakse punktiga 41 järgmises sõnastuses:

„41) rahvatervishoiu seaduse § 131 lõikes 7 nimetatud haldusleping;“;

2) paragrahvi 13 lõike 11 punkti 41 täiendatakse pärast tekstiosa „lõikes 7“ tekstiosaga „ning § 31 lõigetes 4 ja 6“.

§ 3. Käibemaksuseaduse muutmine

Käibemaksuseaduse § 16 lõiget 1 täiendatakse punktiga 22 järgmises sõnastuses:

„22) rahvatervishoiu seaduse §-s 133 nimetatud valdkondadeülene koordinatsiooniteenus;“.

§ 4. Ravikindlustuse seaduse muutmine

Ravikindlustuse seaduse § 4 täiendatakse lõikega 3 järgmises sõnastuses:

„(3) Tervisekassa kasutab Tervisekassa seaduse § 2 lõike 2 punktis 2² nimetatud tegevuste kulude katteks ravikindlustuse vahendeid ja Tervisekassa eelarvesse ülekantavaid teisi täiendavaid vahendeid rahvatervishoiu seaduses sätestatud juhtudel rahvatervishoiu, tervishoiu ja sotsiaalvaldkonna koostööorganisatsiooni tegevuse rahastamiseks ning valdkondadeülese koordinatsiooniteenuse eest tasumiseks isiku ravikindlustatusest sõltumata.“.

§ 5. Tervisekassa seaduse muutmine
 
Tervisekassa seaduses tehakse järgmised muudatused:
 
1) paragrahvi 2 lõige 1 muudetakse ja sõnastatakse järgmiselt:

„(1) Tervisekassa eesmärk on ravikindlustushüvitiste võimaldamine, kindlustatute tervise hoidmiseks, säilitamiseks ja parandamiseks tervishoiuteenuste ning vajaduse korral muude tervist toetavate teenuste ja tegevuste korraldamine ja nende eest tasumine, vaktsiinikahjude hüvitamine ning tervishoiuteenuste korraldamisega seotud teiste ülesannete täitmine ravikindlustuse seaduse, ravimiseaduse, tervishoiuteenuste korraldamise seaduse ja muudele õigusaktide kohaselt ning Tervisekassa eelarves ettenähtud kulude eest.”;

2) paragrahvi 2 täiendatakse lõikega 11 järgmises sõnastuses:

„(11) Tervisekassa tagab oma eesmärkide saavutamisel ravikindlustuse ja riigieelarve vahendite tõhusa kasutamise. Käesoleva paragrahvi lõike 2 punktis 2² nimetatud sotsiaalse iseloomuga tegevuste kulusid ei kaeta ravikindlustuse vahenditest, vaid kasutatakse selleks riigieelarvest eraldatud vahendeid.“;

3) paragrahvi 2 lõiget 2 täiendatakse punktiga 22 järgmises sõnastuses:
 
„22) korraldab ja rahastab tervishoiu- ja sotsiaalvaldkonna teenuste koordineeritud osutamist toetavaid tegevusi, sealhulgas rahvastikupõhist terviseriski juhtimist, koordineeritud teenuseteekondade kujundamist, valdkondadeülest koordinatsiooni, koostöömudelite arendamist ning nende toimimise seiret ja hindamist;“;
 
4) paragrahvi 2 lõiget 2 täiendatakse punktiga 61 järgmises sõnastuses:
 
„61) osaleb rahvatervishoiu seaduse alusel asutatud koostöökogude töös.“.

§ 6. Tervishoiuteenuste korraldamise seaduse muutmine

Tervishoiuteenuste korraldamise seaduses tehakse järgmised muudatused:

1) paragrahvi 14 lõige 1 muudetakse ja sõnastatakse järgmiselt:

„(1) Perearstiabi osutaval äriühingul ei või olla muud tegevusala peale:
1) perearstiabi ning iseseisva füsioteraapia, logopeedilise ravi, psühholoogilise ravi, õendusabi ja ämmaemandusabi ning sotsiaalteenuste osutamise, tervishoiualase õppe- ja teadustöö ning kinnisasja kasutusse andmise;
2) rahvatervishoiu seaduse § 131 tähenduses rahvatervishoiu, tervishoiu ja sotsiaalvaldkonna koostööorganisatsiooni ülesannete täitmise.”;

2) paragrahvi 14 lõike 1 punktis 1 asendatakse tekstiosa „ja ämmaemandusabi ning“ tekstiosaga „, ämmaemandusabi, valdkondadeülese koordinatsiooni- ja“;

3) paragrahvi 22 lõige 3 muudetakse ja sõnastatakse järgmiselt:

„(3) Haiglat pidaval aktsiaseltsil ja sihtasutusel ei või olla muud tegevusala peale:
1) eriarstiabi, kiirabi, iseseisva füsioteraapia, logopeedilise ravi, psühholoogilise ravi, õendusabi, ämmaemandusabi ja sotsiaalteenuste osutamise, tervishoiualase õppe- ja teadustöö, haiglaapteegi pidamise, tervishoiu vajadusteks moodustatud riigi tegevusvaru (edaspidi riigi tervishoiuvaru) käitlemise, täisvere ja verekomponentide tootmise, rakkude, kudede ja elundite hankimise ja käitlemise ning kinnisasja kasutusse andmise;
2) rahvatervishoiu seaduse § 131 tähenduses rahvatervishoiu, tervishoiu ja sotsiaalvaldkonna koostööorganisatsiooni ülesannete täitmise.“;

4) paragrahvi 22 lõike 3 punktis 1 asendatakse sõnad „ja sotsiaalteenuste“ sõnadega „ning sotsiaalteenuste ja valdkondadeülese koordinatsiooniteenuse“;

5) paragrahvi 591 lõiget 4 täiendatakse punktidega 32 ja 33 järgmises sõnastuses:

„32) rahvatervishoiu seaduses sätestatud inimese riskitunnuse andmed;
33) rahvatervishoiu seaduses sätestatud märkamislehe, heaoluplaani ja tegevuskava, heaoluplaani kinnitamise ning heaoluplaani ja tegevuskava andmetele juurdepääsu andmise nõusoleku andmed;“;

6) paragrahvi 591 lõiget 5 täiendatakse punktiga 33–35 järgmises sõnastuses:

„33) märkamislehe, heaoluplaan ja tegevuskava üksikpäringu korral isikustatud sessiooni lõpuni, kuid mitte kauem kui 30 minutit päringu tegemisest arvates;
34) heaoluplaani kinnitusi kinnituse andmisest 30 aastat;
35) heaoluplaani ja tegevuskava andmetele juurdepääsu andmise nõusolekut 30 aasta nõusoleku andmisest arvates, kuid mitte kauem kui selle tagasivõtmiseni või valdkondadeülesest koordinatsiooniteenest loobumiseni;“;

7) paragrahvi 592 lõiget 12 täiendatakse pärast sõna „saamiseks“ sõnadega „ning heaoluplaani kinnitusi ning nõusolekuid heaoluplaani ja tegevuskava andmetele juurdepääsu andmiseks“;

8) paragrahvi 593 lõike 2 ja 21 sissejuhatavat lauset ning lõiget 5, 53 ja 6 täiendatakse pärast sõna „isikuandmetele“ tekstiosaga „, välja arvatud käesoleva seaduse § 591 lõike 4 punktis 33 nimetatud isikuandmetele“;

9) paragrahvi 593 lõiget 7 täiendatakse pärast sõna „isikuandmeid“ täiendatakse tekstiosaga „, välja arvatud käesoleva seaduse § 591 lõike 4 punktis 33 nimetatud isikuandmeteid“.

§ 7. Seaduse jõustumine

(1) Käesolev seadus jõustub 2027. aasta 1. juulil.

(2) Käesoleva seaduse § 1 punktid 2, 3, 5, 7–9, 11, 12, 16–20 ja 23, § 2 punkt 2, § 3, § 4, § 5 punkt 3 ning § 6 punktid 2, 4 ja 5–9 jõustuvad 2028. aasta 1. mail.



Lauri Hussar 
Riigikogu esimees 

Tallinn, ”.…” …………….. 2026. a
___________________________________________________________________________
Algatab Vabariigi Valitsus …………… 2026. a 

